กรมชลประทาน ติดตามสถานการณ์น้ำอย่างใกล้ชิด หลังมีฝนตกหนักในพื้นที่ภาคใต้ และคาดการณ์ว่า  6 – 8 มีนาคมนี้ จะมีฝนตกเพิ่ม
นายทวีศักดิ์ ธนเดโชพล รองอธิบดีกรมชลประทาน ประชุมคณะอนุกรรมการติดตามและวิเคราะห์แนวโน้มสถานการณ์น้ำ ผ่านระบบ Video Conference ไปยังสำนักงานชลประทานที่ 1-17 ว่า ปัจจุบันอ่างเก็บน้ำขนาดใหญ่และขนาดกลางทั่วประเทศ มีปริมาณน้ำรวมกัน 51,796 ล้าน ลบ.ม. หรือคิดเป็นร้อยละ 68 ของความจุอ่างฯ สำหรับผลการเพาะปลูกพืชช่วงแล้วนี้ ทั้งประเทศมีการเพาะปลูกข้าวนาปรังไปแล้วกว่า 7.26 ล้านไร่ จึงได้กำชับให้โครงการชลประทานในพื้นที่ลุ่มเจ้าพระยา ประชาสัมพันธ์ขอความร่วมมือเกษตรกรที่เก็บเกี่ยวแล้วเสร็จ งดทำนาปรังต่อเนื่อง เนื่องจากมีปริมาณน้ำจำกัด เพื่อลดความเสี่ยงผลผลิตเสียหาย สำหรับพื้นที่ลุ่มต่ำบางระกำ กรมชลประทาน จะเริ่มทยอยส่งน้ำเข้าพื้นที่ ในวันที่ 10 มีนาคม 2565 นี้ เพื่อให้เกษตรกรเริ่มเตรียมแปลงเพาะปลูก ขอให้สำนักงานชลประทานในพื้นที่ที่เกี่ยวข้อง เตรียมพื้นที่ลำเรียงน้ำ กำจัดวัชพืชและสิ่งกีดขวางในลำคลองต่างๆ เพื่อให้การลำเลียงน้ำเป็นไปอย่างมีประสิทธิภาพมากยิ่งขึ้น สำหรับสถานการณ์อุทกภัยในพื้นที่ภาคใต้ เนื่องจากปริมาณฝนตกหนักในช่วงวันที่ 24-26 กุมภาพันธ์ 2565 ที่ผ่านมา ส่งผลให้มีพื้นที่น้ำท่วมและน้ำล้นตลิ่ง รวม 7 จังหวัด กรมชลประทาน ได้เร่งเข้าช่วยเหลือพื้นที่ประสบภัย ด้วยการติดตั้งเครื่องสูบน้ำเร่งสูบน้ำออกจากพื้นที่อย่างต่อเนื่อง พร้อมเตรียมเครื่องจักรเครื่องมืออื่นๆ เพื่อให้สามารถช่วยเหลือได้อย่างทันที ปัจจุบันหลายพื้นที่สถานการณ์เริ่มคลี่คลายแล้ว คาดว่าหากไม่มีฝนตกเพิ่มในพื้นที่สถานการณ์จะกลับเข้าสู่ภาวะปกติในเร็ววันจากกรมอุตุนิยมวิทยาคาดการณ์ว่า ในช่วงวันที่ 6 – 8 มีนาคมนี้ จะมีฝนตกเพิ่มในพื้นที่ภาคใต้ จึงได้กำชับให้โครงการชลประทานในพื้นที่เสี่ยงภัย เฝ้าระวังและติดตามสถานการณ์น้ำท่าและสภาพอากาศอย่างใกล้ชิด พร้อมเตรียมเครื่องจักรเครื่องมือและเจ้าหน้าที่ประจำจุดเสี่ยง เพื่อติดตามสถานการณ์และให้การช่วยเหลือได้อย่างทันท่วงที ทั้งนี้ เนื่องจากปรากฏการณ์ลานีญา อาจส่งผลให้มีปริมาณฝนตกในหลายพื้นที่ไปจนถึงเดือนพฤศจิกายน จึงกำชับให้เฝ้าระวัง พร้อมตรวจสอบอาคารชลประทานต่างๆ ให้พร้อมใช้งานได้อย่างเต็มศักยภาพ หมั่นกำจัดสิ่งกีดขวางทางน้ำอย่างสม่ำเสมอ ที่สำคัญให้ประชาสัมพันธ์แจ้งเตือนสถานการณ์น้ำให้ประชาชนรับรู้รับทราบอย่างต่อเนื่องเพื่อลดผลกระทบที่จะเกิดกับประชาชนให้ได้มากที่สุด